LV Eiropas Savienības Oficiālais Vēstnesis C 5/5

EIROPOLA VALDE

REGLAMENTS

2012/C 5/03

VALDE,

ņemot vērā Padomes 2009. gada 6. aprīļa lēmumu (1), ar ko izveido Eiropas Policijas biroju (turpmāk tekstā – “Eiropola lēmums”), un jo īpaši tā 37. panta 9. punktu,

tā kā:

(1) Eiropola pārvaldība jāuzlabo, vienkāršojot procedūras, nosakot vispārīgāku Valdes uzdevumu aprakstu un ieviešot kopīgu noteikumu, ka visus lēmumus pieņem ar divu trešdaļu balsu vairākumu (2).

(2) Valde ir atbildīga par visu to uzdevumu veikšanu, ko tai uzticējusi Padome, jo īpaši noteikumos par Eiropola lēmuma īstenošanu (3).

(3) Valde pieņem reglamentu (4),

IR PIEŅĒMUSI ŠO REGLAMENTU.

1. pants

Valdes sastāvs

1. Valdē ir pa vienam pārstāvim no katras dalībvalsts un viens pārstāvis no Komisijas. Visus Valdes locekļus var pārstāvēt vietnieki. Direktors piedalās Valdes sanāksmēs bez balsstiesībām.

2. Saskaņā ar Eiropola lēmuma 37. panta 1. punktu gan pilntiesīgajiem Valdes locekļiem, gan to aizstājējiem (turpmāk tekstā – “locekļi”) ir visas nepieciešamās tiesības Valdes kompetences jomās.

3. Valdes sanāksmēs locekļus un direktoru var pavadīt eksperti, un to maksimālo skaitu var noteikt Valdes priekšsēdētājs.

4. Dalībvalstīm un Komisijai ir jāziņo Valdes sekretāram par Valdes locekļa iecelšanu un pienākumu izpildes pārtraukšanu. Sekretārs ir atbildīgs par to, lai locekļu saraksts tiktu atjaunināts un būtu pieejams Valdei un Eiropolam.

2. pants

Valdes priekšsēdētājs

1. Valdes priekšsēdētājs vai priekšsēdētāja vietnieks, ja priekšsēdētājs nevar pildīt savus pienākumus, nodrošina Eiropola lēmuma 37. panta 3. punkta īstenošanu.

2. Katrs jaunais priekšsēdētājs pārskata Valdes dokumentāciju, šim nolūkam sagatavojot dokumentu, kuru iesniedz Valdei apstiprināšanai pirmajā kārtējā sanāksmē.

3. pants

Valdes sekretariāts

Priekšsēdētāju un Valdi atbalsta sekretariāts. Valde ir atbildīga par sekretariāta un tā personāla pārvaldību. Lai garantētu sekretariāta neatkarību, tas atskaitās vienīgi Valdei.

4. pants

Valdes darba process

1. Valde sanāk vismaz divas reizes gadā, un tā pieņem lēmumus ar divu trešdaļu locekļu balsu vairākumu, ja vien Eiropola lēmumā nav noteikts citādi.

2. Ja priekšsēdētājs uzskata, ka apstākļi to prasa, viņš var sasaukt Valdes sanāksmi pēc savas iniciatīvas vai arī, ja to pieprasa trešā daļa locekļu. Ja sanāksmi pieprasa loceklis vai direktors, priekšsēdētājam ir jākonsultējas ar pārējiem locekļiem un, ja tam piekrīt trešā daļa no tiem, sanāksme ir jāsasauc.

Šajā punktā minētajos gadījumos priekšsēdētājam ir jāsasauc sanāksme trīs dienu laikā pēc pieprasījuma saņemšanas.

3. Valde var pieaicināt cilvēkus, kuri ir īpaši kvalificēti izskatāmajos jautājumos, lai uzklausītu to viedokli par konkrētiem darba kārtības jautājumiem.

4. Valde var izveidot darba grupas katram jautājumam, kas ir tās kompetencē. Uz šīm darba grupām attiecas šādi noteikumi:

a) Valde skaidri nosaka to jomu un uzdevumus;

b) Valdes locekļiem ir iespēja būt pārstāvētiem darba grupās; pārstāvjiem ir aktīvi jāpiedalās darba grupās;

c) Eiropolu aicina piedalīties darba grupu sanāksmēs;

d) darba grupu sanāksmēs var uzaicināt piedalīties ekspertus;

e) Eiropols sedz viena delegācijas locekļa ceļa izdevumus. Katra delegācija sedz savu locekļu un ekspertu uzturēšanās izdevumus.

Turklāt Valdes darba grupas:

f) vada Valdes loceklis vai vecākais eksperts, kuru iecēlusi Valde;

g) apspriež un izstrādā priekšlikumus, kurus iesniegt Valdei;

h) īsteno savas darbības, pamatojoties uz mutvārdu informāciju vai dokumentāciju, kas iesniegta vismaz divas nedēļas pirms sanāksmes, ja vien, pamatojoties uz steidzamību, priekšsēdētājs nav nolēmis citādi;

i) vada sanāksmes saskaņā ar iekšējo valodas lietošanas noteikumu praksi;

j) ar savu priekšsēdētāju starpniecību ziņo Valdei, kad tas tiek prasīts;

k) atbalsta Valdes sekretariāts;

l) izformē, kad to uzdevumi ir pabeigti. Ja tām ir ilgtermiņa pilnvaras, Valde katru gadu izvērtē, vai ir nepieciešams turpināt to darbību.

5. Ja Valdes priekšsēdētājs uzskata, ka apstākļu dēļ tas nepieciešams, viņš var aicināt Valdi pieņemt lēmumu vai izteikt viedokli kādā noteiktā jautājumā, izmantojot rakstveida procedūru. Standarta gadījumā šādas procedūras ilgst četrpadsmit dienas, ja vien, pamatojoties uz steidzamību, priekšsēdētājs nav nolēmis citādi.

5. pants

Darba kārtība

1. Valdes priekšsēdētājs katrai sanāksmei sagatavo darba kārtības projektu. Valdes sekretariāts nosūta darba kārtības projektu locekļiem un direktoram vismaz četrpadsmit dienas pirms sanāksmes. Ja tiek sasaukta ārkārtas sanāksme, darba kārtības projektu nosūta nedēļas laikā pirms sanāksmes.

2. Darba kārtības projektā ir iekļauti jautājumi, kurus pieprasa locekļi vai direktors, ar noteikumu, ka attiecīgie dokumenti priekšsēdētājam ir pieejami vismaz sešpadsmit dienas pirms sanāksmes.

3. Darba kārtības projektā var iekļaut vienīgi tos jautājumus, ar kuriem saistītie dokumenti ir nosūtīti locekļiem un direktoram ne vēlāk par to dienu, kad tiek nosūtīts darba kārtības projekts, ja vien, pamatojoties uz steidzamību, priekšsēdētājs nav nolēmis citādi.

4. Valde pieņem darba kārtību sanāksmes sākumā.

6. pants

Valdes apspriešanās

1. Ja sanāksmē piedalās vismaz trīs ceturtdaļas locekļu, tas ir uzskatāms par kvorumu. Ja kvoruma nav, priekšsēdētājs pārtrauc sanāksmi un pēc iespējas ātrāk sasauc nākamo sanāksmi. Otrajā sanāksmē kvorumu veido divas trešdaļas locekļu.

2. Priekšsēdētājs vada sanāksmi, prioritāti piešķirot locekļiem, kuri vēlas ierosināt jautājumu par procedūru vai iepriekš izlemjamu jautājumu.

3. Valde pieņem lēmumus, pamatojoties uz dokumentiem, kas izstrādāti saskaņā ar “Valdes lēmuma par valodu iekšējo lietošanu” 2. pantu.

7. pants

Balsošana Valdes sanāksmēs

1. Katram loceklim ir viena balss. Pilntiesīga locekļa prombūtnē tiesības balsot ir vietniekam.

2. Valde sāk balsošanu pēc priekšsēdētāja ierosinājuma, kuram savukārt ir jāizvirza jautājums balsošanai pēc jebkura locekļa pieprasījuma, ja to atbalsta divas trešdaļas locekļu vairākums.

3. Katram lēmumam, kuru pieņem Valde, norāda balsu sadalījumu. Ja to pieprasa mazākums, lēmumam ir jāpievieno piezīme, kurā ir izklāstīts mazākuma viedoklis. Balsošana notiek, paceļot rokas, vai arī pēc saraksta, ja tiek apstrīdēts rezultāts, kas iegūts, paceļot rokas.

4. Balsošana par lēmumiem un iecelšana notiek aizklāti, ja to pieprasa viens no locekļiem, vai arī, ja tā nolemj priekšsēdētājs. Ja notiek aizklāta balsošana, priekšsēdētājs ar divu citu locekļu palīdzību saskaita balsis un nekavējoties paziņo rezultātus. Priekšsēdētājs var atļaut jebkuram loceklim sniegt īsu atskaiti par sava balsojuma iemesliem.

8. pants

Nolīgumu pieņemšana

1. Ierakstā par Valdes pieņemtajiem lēmumiem vai nolīgumiem ir jānorāda balsu sadalījums, ja vien saskaņā ar reglamenta 7. panta 4. punktu balsošana nenotiek aizklāti.

2. Pirms lietas būtības izskatīšanas tiek balsots par priekšlikumu iesniegt šo jautājumu apstiprināšanai Valdē.

3. Ja tas tiek prasīts, priekšlikumiem, kas attiecas uz vairākiem jautājumiem, ir jāveido apakšiedalījums.

4. Ja vairāki priekšlikumi attiecas uz vienu jautājumu, vispirms tiek balsots par vispārīgāko. Gadījumā, ja veic grozījumus, vispirms balso par to grozījumu, kas visvairāk maina pamattekstu. Gadījumā, ja veic grozījuma grozījumu, vispirms balso par plašāko. Galīgo balsošanu veic par to teksta versiju, kas izveidojas iepriekšējo balsošanu rezultātā.

9. pants

Sanāksmes protokols

1. Valdes sanāksmju protokola projektu veido sekretariāts, un par to ir atbildīgs priekšsēdētājs. Protokola projektā jāiekļauj:

— pārskats par diskusijām,

— lēmumi, kurus pieņem Valde, norādot balsu sadalījumu katrā balsojumā,

— klātesošo saraksts.

2. Valde apstiprina protokola projektu nākamajā sanāksmē. Protokola projektu iesniedz apstiprināšanai Valdē vienīgi tad, ja tas ir nosūtīts locekļiem vismaz četras nedēļas pirms sanāksmes. Protokola projektu nosūta arī direktoram.

3. Ja protokola projekts nav nosūtīts noteiktajā laikā, apstiprināšanu var atlikt līdz nākamajai sanāksmei. Ja starp divām sanāksmēm ir ilgs starplaiks, locekļi var izteikt komentārus vai paust piekrišanu rakstveida procedūrā.

4. Priekšlikumi protokola projekta grozījumiem sekretariātam ir jāiesniedz rakstveidā pirms sanāksmes, kurā protokola projekts tiks apstiprināts.

5. Kad protokols ir apstiprināts, to paraksta Valdes priekšsēdētājs un sekretārs.

10. pants

Sarakste

Sarakste, kas adresēta Valdei, ir jānosūta uz Eiropola galveno mītni ar norādi “Valdes priekšsēdētājam”, un to apstrādā sekretārs.

11. pants

Valdes izdevumi

1. Eiropols sedz ceļa izdevumus tiem Valdes locekļiem, kuri pārstāv dalībvalsti, un ne vairāk kā diviem katras delegācijas ekspertiem. Katra delegācija sedz savu locekļu un ekspertu uzturēšanās izdevumus. Citu ekspertu izdevumus sedz attiecīgā delegācija.

2. Eiropols sedz to ekspertu izdevumus, kuri ir uzaicināti konsultēt Valdi saskaņā ar šā reglamenta 4. panta 3. punktu.

12. pants

Reglamenta spēkā stāšanās

Šis reglaments stājas spēkā tajā pašā dienā, kad tiek piemērots Eiropola lēmums.

13. pants

Reglamenta pārskatīšana

Ja reglaments tiek pārskatīts, sekretārs nosūta atjaunināto versiju visiem locekļiem un direktoram. Jaunais reglaments stājas spēkā tā apstiprināšanas dienā.

Bukowina Tatrzańska (Polijā), 2011. gada 30. novembrī Valdes vārdā – priekšsēdētājs Rafał ŁYSAKOWSKI

(1) OV L 121, 15.5.2009., 56. lpp.

(2) Eiropola lēmuma 19. preambula.

(3) Eiropola lēmuma 37. panta 9. punkta h) apakšpunkts.

(4) Eiropola lēmuma 37. panta 9. punkta i) apakšpunkts.